ΔΙΚΗΓΟΡΙΚΟΣ ΣΥΛΛΟΓΟΣ ΑΘΗΝΩΝ

Αποφάσεις του Δ.Σ του ΔΣΑ κατά τη συνεδρίαση του στις 18/6/2015

Το Διοικητικό Συμβούλιο του Δικηγορικού Συλλόγου της Αθήνας, που συνεδρίασε στις 18 Ιουνίου 2015, στα γραφεία του Συλλόγου, υπό την προεδρία του Προέδρου του ΔΣΑ Β. Αλεξανδρή, μετά από εκτενή διάλογο και ανταλλαγή απόψεων, κατέληξε στις εξής αποφάσεις:

1. Σχετικά με πρακτικές διχοτόμησης πινακίων από δικαστικές εκθέσεις.

Το Διοικητικό Συμβούλιο του ΔΣΑ ομόφωνα έκρινε ότι, η πρακτική κάποιων δικαστικών συνθέσεων να διχοτομούν το πινάκιο εκδίκασης των υποθέσεων και να διακόπτουν σε διαφορετικές δικασίμους υποθέσεις που έπονται στη σειρά του εκθέματος ενώ συνεχίζεται η εκδίκαση προηγούμενων, συνιστά ευθεία καταστρατήγηση της απόφασης 14-15/4/2006 της Ολομέλειας των Δικηγορικών Συλλόγων της χώρας, που επιβάλλει στους δικηγόρους να απέχουν των καθηκόντων τους σε υποθέσεις Εφετείου στην δεύτερη διακοπή μετά την πρώτη συνεδρίαση και σε κάθε επόμενη, εκτός βεβαίως των εξαιρέσεων που αυτή θέτει.

Αποφάσισε δε να αποστείλει σχετική επιστολή κοινοποιώντας την απόφασή του στον Πρόεδρο της Τριμελούς Διοικήσεως του Εφετείου Αθηνών και να εκδώσει ανακοίνωση που θα δεσμεύει τους δικηγόρους της Αθήνας για την αποχή τους από τη Συνεδρίαση του Ε’  Τριμελούς Εφετείου Κακουργημάτων που δικάζει μετά από αλλεπάλληλες διακοπές στις 3 Ιουλίου 2015 με αρχική δικάσιμο 23.3.2015 και αριθ. πινακίου 3, χωρίς ακόμα να έχει γίνει έναρξη της αποδεικτικής διαδικασίας, δεδομένου ότι στην προκειμένη περίπτωση ακολουθήθηκε αυτή ακριβώς η πρακτική της παραβίασης του αρχικού πινακίου.

Ακόμη αποφάσισε να ζητήσει από τον Πρόεδρο της Τριμελούς Διοικήσεως του Εφετείου Αθηνών, να σεβαστεί την ανωτέρω απόφαση και να μην προβεί με πράξη του σε περαιτέρω αυτεπάγγελτο διορισμό δικηγόρων.

Η ανακοίνωση θα αναρτηθεί σε αφίσα σε όλες τις εισόδους και εξόδους του Εφετείου Αθηνών.

1. Εξομοίωση αποδοχών εμμίσθων δικηγόρων του δημοσίου και ευρύτερου δημόσιου τομέα

Στο άρθρο 30 του νομοσχεδίου του Υπουργείου Εσωτερικών και Διοικητικής Ανασυγκρότησης «Αυτοτελής Υπηρεσία Ελέγχου Νομιμότητας ΟΤΑ-Οικονομική Βιωσιμότητα και Αυτοτέλεια ΟΤΑ-Κανόνες Δημοσιονομικής Διαχείρισης και άλλες διατάξεις θεμάτων Υπουργείου Εσωτερικών και Διοικητικής Ανασυγκρότησης» προβλέπεται η εξομοίωση των αποδοχών των εμμίσθων δικηγόρων των Δήμων και των ΝΠ αυτών με τις αποδοχές των εμμίσθων δικηγόρων των Ανεξάρτητων Διοικητικών Αρχών, όπως ορίστηκαν με την ΥΑ οικ.1/17127/0022/28.2.2012.

Για λόγους ίσης μεταχείρισης και υπό το φως της πρόσφατης νομολογίας των πολιτικών δικαστηρίων (ενδεικτικά ΕιρΑθ 395/2015, Μον. Πρωτ. Γιαννιτσών 238/2014, η οποία είναι τελεσίδικη) το Διοικητικό Συμβούλιο του Δικηγορικού Συλλόγου Αθηνών θεωρεί επιβεβλημένο να υπαχθούν στο πεδίο εφαρμογής του άρθρου 30 του ως άνω νομοσχεδίου το σύνολο των δικηγόρων με έμμισθη εντολή που απασχολούνται στο στενό και ευρύτερο δημόσιο τομέα.

Ηδη ο Πρόεδρος του ΔΣΑ Β. Αλεξανδρής, απέστειλε στον υπουργό Εσωτερικών επιστολή, με την οποία του γνωστοποιεί την ως άνω απόφαση του Συλλόγου και ζητά να προχωρήσει στην εξομοίωση των αποδοχών όλων των εμμίσθων δικηγόρων του στενού ή ευρύτερου δημόσιου τομέα.

1. Διανομή μερίσματος Ειδικού Διανεμητικού Λογαριασμού Νέων Δικηγόρων περιόδου Α’ εξαμήνου 2015.

Το Δ.Σ του ΔΣΑ αποφάσισε να διανεμηθεί την Πέμπτη 25.6.2015, μέρισμα καθαρού ποσού 170 ευρώ, στους νέους δικηγόρους(έως 7 ετών).

Το ποσό έχει ήδη διανεμηθεί στους δικαιούχους από τις 25/6/2015, όπως αναφέρεται σε σχετική ανακοίνωση του ΔΣΑ.

Υπενθυμίζεται ότι οι δικηγορικοί σύλλογοι οφείλουν σε προθεσμία δύο (2) ετών από τη δημοσίευση της υπουργικής απόφασης του άρθρου 62 του Κώδικα να ολοκληρώσουν τις διαδικασίες που έχουν αρχίσει, ως προς τη σύσταση νέων διανεμητικών λογαριασμών και τη συνολική διαδοχή των παλαιών. Διαφορετικά, οι λογαριασμοί αυτοί τίθενται υπό εκκαθάριση. Η προθεσμία λήγει τον Σεπτέμβριο.

1. Προθεσμιακές καταθέσεις ΔΣΑ

Σύμφωνα με παλαιότερη απόφαση του Δ.Σ τα ρευστά διαθέσιμα του ΔΣΑ τοποθετούνται σε προθεσμιακές καταθέσεις κυρίως τρίμηνες διάρκειας. Η Υπηρεσία προτείνει προθεσμιακές καταθέσεις διάρκειας ενός μηνός.

Το Διοικητικό Συμβούλιο του Δικηγορικού Συλλόγου Αθηνών έκανε ομόφωνα δεκτή την εισήγηση της Υπηρεσίας και αποφάσισε την τοποθέτηση των ρευστών διαθεσίμων του ΔΣΑ σε προθεσμιακές καταθέσεις διάρκειας ενός μηνός.

1. Το Δ.Σ του ΔΣΑ ενέκρινε το από 28.5.2015 Πρακτικό της Επιτροπής Διενέργειας Διαγωνισμών Αξιολόγησης Προσφορών για το έργο «Διενέργεια τακτικού διαχειριστικού ελέγχου για την οικονομική χρήση από 1.1.2014 έως 31.12.2014.
2. Επαναπροκήρυξη διαγωνισμού απογραφής περιουσιακών στοιχείων ΔΣΑ

Το Διοικητικό Συμβούλιο του Δικηγορικού Συλλόγου Αθηνών έκανε ομόφωνα δεκτή την εισήγηση της Επιτροπής Διενέργειας Διαγωνισμού και επαναπροκηρύσσει τον ως άνω διαγωνισμό.

1. Επαναπροκήρυξη διαγωνισμού εφαρμογής λογιστικού σχεδιασμού

Το Διοικητικό Συμβούλιο του Δικηγορικού Συλλόγου Αθηνών έκανε ομόφωνα δεκτή την εισήγηση της Επιτροπής Διενέργειας Διαγωνισμού και αποφάσισε την επαναπροκήρυξή του ως άνω διαγωνισμού με διαφοροποιήσεις συγκεκριμένων προδιαγραφών.

1. Οικονομική ενίσχυση της Ένωσης Δικαίου Αλλοδαπών και Μετανάστευσης για τη διοργάνωση επιστημονικού συνεδρίου με θέμα «Επίκαιρα ζητήματα Μεταναστευτικού Δικαίου» στην πόλη του Βόλου στα τέλη Σεπτέμβρη 2015, σε συνεργασία και με τον Δικηγορικό Σύλλογο Βόλου.

Το Διοικητικό Συμβούλιο του Δικηγορικού Συλλόγου Αθηνών ενέκρινε τη χορήγηση ποσού 2.500 ευρώ στην Ένωση Δικαίου Αλλοδαπών και Μετανάστευσης, ως οικονομική ενίσχυση για τη διοργάνωση του επιστημονικού συνεδρίου Μεταναστευτικού Δικαίου.

1. Ενίσχυση-χορηγία στο Ινστιτούτο Διεθνούς και Αλλοδαπού Δικαίου.

Το Διοικητικό Συμβούλιο του Δικηγορικού Συλλόγου Αθηνών έκανε δεκτή την εισήγηση του Συμβούλου κ. Αθανασίου Παυλόπουλου να χορηγηθεί στο Ινστιτούτο ως χορηγία το ποσό των 10.000 ευρώ. Παράλληλα θα συνταχθεί επιστολή προς το Υπουργείο Δικαιοσύνης για να στρέψει το ενδιαφέρον του στην κάλυψη των αναγκών του Ινστιτούτου.

1. Αίτημα Βυζαντινής Χορωδίας του Δικηγορικού Συλλόγου Αθηνών για κάλυψη δαπανών.

Το Διοικητικό Συμβούλιο του Δικηγορικού Συλλόγου Αθηνών ενέκρινε το ποσό των 10.800 ευρώ, μέχρι 31.12.2015.

1. Ημερολόγιο Δικηγορικού Συλλόγου Αθηνών

 Το Διοικητικό Συμβούλιο του ΔΣΑ θα προβεί στις απαιτούμενες ενέργειες για τη διενέργεια διαγωνισμού, με σκοπό την έγκαιρη επιλογή αναδόχου και τη συλλογή των απαιτούμενων στοιχείων, έτσι ώστε το ημερολόγιο 2016 να έχει ολοκληρωθεί και να διανεμηθεί στο τέλος Νοεμβρίου 2015.

1. Έγκριση έκδοσης άδειας οικοδομής για επέκταση του υπάρχοντος ασανσέρ, χωρητικότητας 10 ατόμων που θα εξυπηρετεί τους πολίτες με ειδικές ανάγκες.

Το Διοικητικό Συμβούλιο του Δικηγορικού Συλλόγου Αθηνών ενέκρινε την έκδοση άδειας οικοδομής μικρής κλίμακας, την οποία και ανέθεσε στον μηχανικό κ. Κωνσταντίνο Αδαμίδη, ο οποίος είναι γνώστης του μεγάρου του ΔΣΑ. Το κόστος της αδείας θα είναι το ελάχιστο προβλεπόμενο δυνατό από την Πολεοδομία.

Σημειώνεται ότι μετά την έκδοση της άδειας θα ακολουθήσει το κατασκευαστικό μέρος με τη διαδικασία που προβλέπεται από τον κανονισμό προμηθειών του ΔΣΑ.

1. Έκδοση φορολογικού οδηγού.

Το Δ.Σ αποφάσισε την έκδοση φορολογικού οδηγού σε ηλεκτρονική μορφή, από τον σύμβουλο φορολογικών θεμάτων του ΔΣΑ Ευστ. Μπακάλη.

Ο οδηγός εκδόθηκε και αναρτήθηκε στην ιστοσελίδα του ΔΣΑ, με πληροφορίες και οδηγίες προς τους Δικηγόρους τόσο για την σύνταξη της φορολογικής δήλωσης όσο και για θέματα καθημερινής άσκησης της δικηγορίας.

1. Σύμβαση με την Τράπεζα Πειραιώς Α.Ε.

 Το Διοικητικό Συμβούλιο του ΔΣΑ, σε συνέχεια της προηγούμενης συνεδρίασης του στις 26/5/2015, όπου τα μέλη του ενημερώθηκαν αναλυτικά για τις διατάξεις της σύμβασης μεταξύ ΔΣΑ και Τράπεζας Πειραιώς, αποφάσισε να προχωρήσει σε καταγγελία μέχρι 30.6.2015., όπως προβλέπεται σε αυτήν.

Παράλληλα, με απόφαση του Δ.Σ συγκροτήθηκε ομάδα εργασίας από την σύμβουλο-ταμία κ. Μαρινέττα Γούναρη, τους συμβούλους κ.κ. Χριστόποπουλο Χρήστο (Τίτο), Ελευθέριο Ράντο και τον κ. Γεώργιο Παπαδόπουλο, η οποία θα διαμορφώσει τους όρους του νέου διαγωνισμού που θα διενεργηθεί για την επιλογή τραπεζικού συνεργάτη.

1. Καταγγελία για λειτουργία εταιρείας πραγματογνωμόνων η οποία συστήνει δικηγόρους στους πελάτες της και αμείβεται μόνο εάν ο πελάτης αποζημιωθεί.

Το θέμα ετέθη υπόψη του Διοικητικού Συμβουλίου μετά από αίτηση του συμβούλου Θ. Καμενόπουλου.

Το Δ.Σ του ΔΣΑ ενέκρινε ομόφωνα την εισήγηση της Γενικής Γραμματέως του Συλλόγου, Χρ. Κουντούρη, να διερευνηθεί από τη νομική υπηρεσία του ΔΣΑ, η νομική μορφή της εταιρείας, οι ακριβείς νομικές ή συμβουλευτικές υπηρεσίες που παρέχει, αν αυτές οι υπηρεσίες παρέχονται μέσω συνεργατών της μη δικηγόρων καθώς και το εάν είναι συμβατές με την προστασία του καταναλωτή, ιδίως στο ευαίσθητο τομέα της ιατρικής αμέλειας. Θα ζητηθεί τέλος, από τον ΔΣΑ το συμφωνητικό συνεργασίας εταιρείας και πελάτη προκειμένου να διερευνηθεί η νομιμότητα των συμβατικών σχέσεων (εκχώρηση, φορολογία κλπ).

1. Καταγγελία για αθέμιτη επαγγελματική προβολή

Μετά από καταγγελία του συμβούλου Μ. Καλαντζόπουλου για καταχώριση στο τύπο αναγγελίας-ενημέρωσης δικηγόρου σε εκκρεμή νομική διαδικασία, το Δ.Σ έκανε δεκτή την εισήγηση της Γ.Γ του Συλλόγου Χ. Κουντούρη και αποφάσισε ομόφωνα την άμεση παραπομπή της υπόθεσης στο πειθαρχικό τμήμα προς διερεύνηση ενδεχόμενης άσκησης πειθαρχικής δίωξης για παράβαση του άρθρου 40 παρ. στ) του Κώδικα Δικηγόρων.